Author: Less
Last saved by: spano
Company: MDPT

Predkladacia správa

Návrh zákona o pracovnom čase a dobe odpočinku v doprave predkladá Ministerstvo dopravy, pôšt a telekomunikácií SR na základe uznesenia vlády č. 1286 z 27. novembra 2002, úloha 9.1. z prílohy.

Legislatívnym základom pre vypracovanie predloženého návrhu zákona bol § 3 ods. 2 zákona č. 311/2001 Z. z. Zákonník práce, podľa ktorého sa pracovnoprávne vzťahy zamestnancov v doprave spravujú Zákonníkom práce, ak osobitný predpis neustanovuje inak. Súčasťou týchto pracovnoprávnych vzťahov je aj pracovný čas a doba odpočinku zamestnancov v doprave, ktorých súčasná právna úprava je vzhľadom na ich špecifickú povahu neúplná, nedostatočne kompatibilná s právom EÚ a má iba dočasný charakter (úprava č. 2/2002 Ministerstva dopravy, pôšt a telekomunikácií Slovenskej republiky z 28. marca 2002 o pracovnom čase a čase odpočinku zamestnancov s nerovnomerne rozvrhnutým pracovným časom v doprave).

Účelom predloženého návrhu zákona je vo všeobecne záväznom právnom predpise a zároveň v súlade s legislatívou EÚ upraviť pracovný čas a dobu odpočinku zamestnancov v doprave s prihliadnutím na špecifickú povahu práce a špecifické podmienky jej výkonu v rámci jednotlivých druhov dopravy. Predložený návrh zákona okrem pracovného času a doby odpočinku zamestnancov v doprave upravuje z dôvodu potreby aproximácie práva EÚ v oblasti cestnej dopravy aj čas vedenia vozidla, bezpečnostnú prestávku a dobu odpočinku vodičov motorových vozidiel.

Z hľadiska osobnej pôsobnosti sa predložený návrh zákona vzťahuje na osoby, ktoré majú postavenie zamestnanca v cestnej, železničnej, mestskej hromadnej, leteckej a vodnej doprave (konkrétne vo vnútrozemskej plavbe) alebo sú vodičmi motorových vozidiel, okrem vodičov motorových vozidiel, ktorí v súlade s legislatívou EÚ sú vylúčení z pôsobnosti predloženého návrhu zákona v rámci taxatívneho vymedzenia v § 1 ods. 3, v závislosti od celkovej hmotnosti vozidla, jeho maximálnej rýchlosti a účelu použitia. 

Predložený návrh zákona upravuje odchylne od ustanovení Zákonníka práce pracovný čas, dobu odpočinku, prestávky v práci  zamestnancov v doprave, ktorých zamestnávateľ prevádzkuje dopravu, je správcom pozemných komunikácií alebo prevádzkovateľom dopravnej infraštruktúry, ďalej upravuje povinnosti zamestnávateľov a vodičov motorových vozidiel v cestnej doprave a kontrolu dodržiavania vyššie uvedených časových úsekov, zodpovednosť za porušenie povinností vyplývajúcich zo zákona vrátane ukladania sankcií.

Realizácia predloženého návrhu zákona bude mať dopad  na štátny rozpočet v roku 2004 v súvislosti s personálnym a technickým zabezpečením kontrol vodičov motorových vozidiel na pozemných komunikáciách. Ministerstvo financií SR na rokovaní, ktoré sa uskutočnilo 1. 8. 2003 súhlasilo so zvýšením výdavkov zo štátneho rozpočtu SR na rok 2004 na vykonávanie uvedených kontrol v súlade s priloženou kvantifikáciou. 

Predložený návrh zákona nebude mať dopad na rozpočty obcí alebo rozpočty vyšších územných celkov, nebude mať negatívny vplyv na zamestnanosť ani na životné prostredie. 

Návrh zákona bol predložený 39 subjektom na pripomienkové konanie podľa Legislatívnych pravidiel vlády Slovenskej republiky. Bolo vykonaných päť rozporových konaní s MF SR, MPSVR SR, MV SR a KOZ SR. Rozpor s MF SR bol odstránený na rokovaní na úrovni štátnych tajomníkov. Rozpory s Konfederáciou odborových zväzov Slovenskej republiky, ktorá sa stotožnila s pripomienkami Asociácie odborových zväzov v doprave, pôšt a telekomunikácií (AOZ DPT), boli odstránené na rokovaniach, ktoré sa uskutočnili 14. 7. 2003 a 3. 9. 2003. 

Návrh zákona bol zaradený do programu rokovania Rady hospodárskej a sociálnej dohody Slovenskej republiky na 4. septembra 2003. Rokovanie RHSD SR bolo dňa 4. 9. 2003 predčasne ukončené na základe stanoviska zástupcov Konfederácie odborových zväzov Slovenskej republiky a Asociácie zamestnávateľských zväzov a združení Slovenskej republiky. Vzhľadom na ďalšie legislatívne konanie, zástupcovia sociálnych partnerov súhlasili s návrhom zákona a odporučili predložiť návrh zákona o pracovnom čase a dobe odpočinku v doprave a o zmene a doplnení niektorých zákonov na rokovanie vlády Slovenskej republiky. 

Legislatívna rada vlády Slovenskej republiky návrh zákona prerokovala dňa 2. 9. 2003 
a odporučila ho prepracovať na základe jej pripomienok. Prepracované znenie návrhu zákona bolo opätovne prerokované v Legislatívnej rade vlády Slovenskej republiky dňa 1. 10. 2003, ktorá ho s pripomienkami odporučila predložiť na rokovanie vlády Slovenskej republiky.

Návrh zákona sa na rokovanie vlády predkladá v novom znení so zapracovanými pripomienkami Legislatívnej rady vlády Slovenskej republiky a bez rozporov.